*Kitos reikšmės – Centrinis stadionas.*
Koordinatės: 55°15′02″š. pl. 24°47′10″r. ilg.﻿ / ﻿55.2506°š. pl. 24.7861°r. ilg.﻿ / 55.2506; 24.7861

| Ukmergės stadionas |
| --- |
| Stadionas 2013 m. |
| Oficialus pavadinimas | Ukmergės centrinis stadionas |
| Vieta | Gruodžio 17-osios g. 52, Ukmergė, Lietuva |
| Atidarytas | 1935 m. |
| Renovuotas | 2014–2015 m. |
| Paviršius | Žolė |
| Talpa | 2500 vietų  |
| Nuomininkai | FKS Ukmergė |

**Ukmergės centrinis stadionas** – įvairios paskirties stadionas su futbolo aikšte Ukmergėje, Gruodžio 17-osios g. 52. Stadionas įsikūręs Šventosios kairiajame krante, netoli pėsčiųjų tilto, tribūnose yra 1000 vietų žiūrovams. Stadione namų rungtynes žaidžia futbolo sporto klubas FKS Ukmergė, čia įsikūrusi viena iš Ukmergės sporto centro bazių.

Istorija
--------

Skulptūros stadiono prieigose
Naujasis Ukmergės stadionas minimas 1935 m. 1935 m. spalio 6 d. Ukmergės stadione vyko rudens sporto šventė, kurios metu žaidė Šaulys Ukmergė ir 1PP Ukmergė. 1935 m. pabaigoje naujajame Ukmergės stadione jau vyko Lietuvos pirmenybių pusfinalio rungtynės „Šaulys" – „Kovas" (2-6). Į rungtynes kauniečiai atvyko pagrindinės sudėties ir jau pirmame kėlinyje įmušė 5 įvarčius. „Kovą" į priekį išvedė T. Kumfertas (10'), o po aštuonių minučių 2 įvarčius iš eilės įmušė V. Bubnovas ir Z. Sabaliauskas. Vėliau rezultatą padidino A. Paulauskas, vieną įvartį į savus vartus įsimušė ukmergiškis. Tuoj po pertraukos 48-ąją minutę Ukmergės futbolininkai rezultatą sušvelnino, bet Z. Sabaliauskas (61') atstatė penkių įvarčių persvarą. Vis dėlto ukmergiečiams pavyko įmušti dar vieną įvartį (Mikučionis). Rezultatas 6-2 nepasikeitė iki rungtynių pabaigos.

1936 m. gegužę stadionas buvo iškilmingai atidarytas kaip pirmasis stadionas Lietuvos provincijoje. Jo atidarymo proga buvo suruoštos lengvosios atletikos ir futbolo rungtynės. Stadionas užėmė 10 ha plotą ir kainavo 12 tūkst. litų. Savo plotu jis prilygo Kauno valstybiniam stadionui.

Dabartinis Ukmergės miesto stadiono pastatų kompleksas pastatytas 1970 m. Jame ilgus metus žaidė „Vienybės" komanda.

2011 m. ir 2014–2015 m. vykdyta Ukmergės stadiono ir jo pastato rekonstrukcija. Už Europos Sąjungos struktūrinių fondų lėšas apšiltintas pagrindinio statinio stogas, išorinės sienos, cokolis, sumontuotos naujos durys, įstatyti langai, pastatytos dvi – salėje ir buitinėse patalpose – dujomis šildomos katilinės, rekonstruotos buitinio karšto vandens, apšvietimo sistemos. Salėje ant grindų paklota ypač kokybiška universali danga, tinkanti rengti aukščiausio lygio sportines varžybas. Taip pat sumontuota įgarsinimo įranga, nauja švieslentė, įrengtos 96 vietos žiūrovams. Nugriautas ir avarinės būklės jau nereikalingas didžiulis kaminas. Numatyta sutvarkyti aplinką, trinkelėmis išgrįsti šaligatvius. Bus rekonstruojamos ir tribūnos.

2021 m. buvo pasirašyta sutartis atlikti futbolo aikštės atnaujinimo darbus – keisti aikštės dangą į dirbtinę žolę, statyti naujus stacionarinius vartus. Projektui bus panaudotos Sporto rėmimo fondo bei Ukmergės rajono savivaldybės lėšos. Planuojama pradėti vykdyti darbus 2022 m. III ketvirtyje, ir užbaigti iki 2023 m. balandžio mėn.

2023 m. spalio 6 d. atidaryta atnaujinta futbolo aikštė.

Šaltiniai
---------

1. ↑
2. ↑  Gediminas Kalinauskas. Lietuvos futbolo raida (1905–2018). – 2020 m. // psl. 174.
3. ↑
4. ↑  Gediminas Kalinauskas. Lietuvos futbolo raida (1905–2018). – 2020 m. // psl. 174.
5. ↑  Jonas Narbutas. „Sportas nepriklausomoje Lietuvoje: I dalis (1919–1936)". – M. Morkūno spaustuvė, Chicago, 1978. // 402 p.
6. ↑
7. ↑
8. ↑  Miesto stadionas atgis naujam gyvenimui
9. ↑   Archyvuota kopija 2022-03-02 iš Wayback Machine projekto.
10. ↑

Nuorodos
--------

* LFE. Ukmergės centrinis stadionas
* LFF I lygos stadionai. (nuotraukos) Archyvuota kopija 2014-12-24 iš Wayback Machine projekto.